Ni̱xi̱yo ñii ta̱a ta̱ na̱ní Nicodemo,
ta̱fariseo kúu ra,
ta ñii ta̱káꞌno no̱o̱ najudío kúu ra,
ta ta̱táꞌan nachiño na̱ní Junta Suprema kúu ra.
Ta ñii ñoó,
ta xa ñoó ní kúu ña,
ke̱e ta̱Nicodemo kua̱ꞌa̱n ra,
ta ni̱xaa̱ ra no̱o̱ ta̱Jesús,
ta ni̱ka̱ꞌa̱n ra xíꞌin ra,
káchí ra saá:
―Tata Rabí,
xíni̱ ndi̱ yóꞌó kúu ñii ta̱maestro ta̱ ti̱ꞌví Ndios,
chi nda̱ ñii ni̱vi o̱n vása kúchiño keꞌé na milagro nda̱tán yóo ña kéꞌé ún,
tá o̱n ko̱ó Ndios yóo xíꞌin na ―saá káchí ta̱Nicodemo xíꞌin ta̱Jesús.
Ta nda̱kuii̱n ta̱Jesús,
ni̱ka̱ꞌa̱n ra:
―Ña ndixa káꞌa̱n i̱ xíꞌin ún,
nda̱ ñii ni̱vi o̱n ki̱ví ki̱ꞌvi na yichi̱ no̱o̱ xáꞌnda chiño Ndios tá o̱n kaku tuku na inka̱ yichi̱ ―káchí ta̱Jesús xíꞌin ra.
Ta saá ta̱Nicodemo ni̱nda̱ka̱ to̱ꞌon tuku ra ta̱Jesús,
ni̱ka̱ꞌa̱n ra:
―¿Ndasaá kuchiño keꞌé ñii ta̱xi̱kua̱ꞌa̱ ña tuku kaku ra?,
chi o̱n kuchiño ndikó tuku ra ndi̱ꞌvi ra ti̱xin siꞌí ra ta kaku ra inka̱ yichi̱ ―káchí ra.
Ta nda̱kuii̱n ta̱Jesús,
ni̱ka̱ꞌa̱n ra saá:
―Ña ndixa káꞌa̱n i̱ xíꞌin ún,
xíni̱ ñóꞌó kaku ni̱vi xíꞌin takuií ta xíꞌin Níma̱ Ndios.
Tá o̱n keꞌé na saá,
ta o̱n kuchiño na ki̱ꞌvi na yichi̱ no̱o̱ xáꞌnda chiño Ndios.
Ndiꞌi ni̱vi na káku ti̱xin siꞌí kómí na ko̱ñu xíꞌin níma̱ ni̱vi,
chi ni̱vi kúu na.
Ta ni̱vi na káku xíꞌin ndee̱ Níma̱ Ndios kúu ni̱vi na ndixa táku̱ Níma̱ Ndios ini.
Ta saá o̱n nakaꞌnda ini ún xa̱ꞌa̱ to̱ꞌon ña ni̱ka̱ꞌa̱n i̱ xíꞌin ún ndí xíni̱ ñóꞌó kaku tuku ni̱vi inka̱ yichi̱.
Nda̱tán yóo ta̱chi̱ saá yóo Níma̱ Ndios,
chi ta̱chi̱ xíka ña yóꞌo ta xíka ña kaa̱,
ta o̱n vása xíni̱ yó míchí va̱xi ña,
ni o̱n vása xíni̱ yó míchí kua̱ꞌa̱n ña.
Ndasaá kuiti xíni̱ so̱ꞌo yó mí níꞌi̱ ña.
Ñii ki̱ꞌva saá yóo ña xíꞌin ni̱vi na ka̱ku xa̱á xíꞌin ndee̱ Níma̱ Ndios.
Saá chi o̱n kúchiño koto yó ndasaá kísa chiño Níma̱ Ndios ini ni̱vi yóꞌo ―káchí ta̱Jesús xíꞌin ta̱Nicodemo.
Ta ta̱Nicodemo ni̱nda̱ka̱ to̱ꞌon ra ta̱Jesús,
káchí ra saá:
―¿Ndasaá kuchiño koo ña káꞌa̱n ún xa̱ꞌa̱,
Tata?
Ta nda̱kuii̱n ta̱Jesús,
ni̱ka̱ꞌa̱n ra xíꞌin ra:
―Yóꞌó kúu ta̱maestro ta̱káꞌno no̱o̱ nañoo Israel.
¿Nda̱chun o̱n vása kúnda̱a̱ ini ún ña káꞌa̱n i̱ xíꞌin ún?
Ña ndixa káꞌa̱n i̱ xíꞌin ún ndí mi̱i ndi̱ káꞌa̱n ndi̱ xa̱ꞌa̱ ña xíni̱ ndi̱,
ta ndákuii̱n ndi̱ xa̱ꞌa̱ ña xi̱to ndi̱,
ta ndóꞌó o̱n xi̱in ndó kandixa ndó to̱ꞌon káꞌa̱n ndi̱ xíꞌin ndó.
Ta vitin ndáto̱ꞌon i̱ xíꞌin ndó xa̱ꞌa̱ ña yóo ñoyívi yóꞌo,
ta o̱n vása kándixa ndó yi̱ꞌi̱.
Ta saá yo̱ꞌvi̱ ní ka̱ kandixa ndó yi̱ꞌi̱ táná ndato̱ꞌon i̱ xíꞌin ndó xa̱ꞌa̱ ña yóo ñoyívi ni̱no no̱o̱ yóo Ndios.
’Nda̱ ki̱vi̱ no̱ó ta̱nda̱ ki̱vi̱ vitin o̱n ta̱ꞌán ndaa nda̱ ñii ni̱vi ñoyívi ni̱no ta noo tuku na nda̱ ñoyívi yóꞌo.
Ta ndasaá kuiti yi̱ꞌi̱ kúu ñii la̱á ta̱a ta̱ ke̱e ñoyívi ni̱no no̱o̱ yóo Ndios,
ta no̱o i̱ ki̱xaa̱ i̱ ñoyívi yóꞌo.
Kui̱ya̱ xi̱na̱ꞌá ki̱vi̱ ni̱xi̱yo ta̱Moisés yuku̱ yi̱chí,
ta xíꞌin ka̱a ña na̱ní bronce ki̱sa va̱ꞌa ra ñii ko̱o̱,
chi saá ni̱ka̱ꞌa̱n Ndios xíꞌin ra keꞌé ra.
Ta ta̱Moisés ka̱ni ndichi ra ñii yito̱n ta no̱o̱ yito̱n yóꞌo,
ka̱takaa̱ ndaa ra ko̱o̱ yóꞌo.
Ta ndiꞌi ni̱vi na ndeé ndóꞌo,
tá ndasaá kuiti xi̱to ndaa na ko̱o̱ ka̱a yóꞌo,
ta ndu̱va̱ꞌa ndiꞌi ni̱vi na ke̱ꞌé saá.
Ta ñayóꞌo xi̱kuu ñii ña chi̱ndúꞌu̱ Ndios ña sanáꞌa ra ndasaá kundoꞌo yi̱ꞌi̱,
ta̱a ta̱ ki̱xi no̱o̱ Ndios,
chi ñii ki̱vi̱ ña va̱xi ni̱vi ñoyívi yóꞌo kani ndichi na ñii yito̱n síkón ta katakaa̱ ndaa na yi̱ꞌi̱ no̱o̱ yito̱n yóꞌo.
Saá kundoꞌo i̱ xa̱ꞌa̱ ña ndiꞌi ni̱vi na kandixa yi̱ꞌi̱,
ndixa kutaku̱ na xíꞌin Ndios ndiꞌi saá ki̱vi̱ ña va̱xi,
ta nda̱ ñii ki̱vi̱ o̱n ndiꞌi xa̱ꞌa̱ na ―káchí ta̱Jesús xíꞌin ta̱Nicodemo.
To̱ꞌon yóꞌo káꞌa̱n ndí Ndios kíꞌvi ní ini ra xíni ra ni̱vi
Ta ni̱ka̱ꞌa̱n ka̱ ta̱Jesús xíꞌin ta̱Nicodemo,
káchí ra saá:
―Kíꞌvi ní ini Ndios xíni ra ni̱vi ñoyívi yóꞌo,
ña̱kán ti̱ꞌví ra yi̱ꞌi̱,
ta kúu ñii la̱á Sa̱ꞌya ra no̱o̱ ra,
ta ki̱xaa̱ i̱ ñoyívi yóꞌo,
ta ndiꞌi ni̱vi na ndinoꞌo kandixa yi̱ꞌi̱,
o̱n ndiꞌi xa̱ꞌa̱ nayóꞌo,
ta ndixa kutaku̱ na xíꞌin Ndios ndiꞌi saá ki̱vi̱ ña va̱xi.
O̱n si̱ví xa̱ꞌa̱ ña ko̱ꞌo̱n ni̱vi no̱o̱ xo̱ꞌvi̱ ní na kúu xa̱ꞌa̱ ña ti̱ꞌví Ndios yi̱ꞌi̱,
ta̱a ta̱ kúu Sa̱ꞌya mi̱i ra,
ña ki̱xaa̱ i̱ ñoyívi yóꞌo.
Ta Ndios ti̱ꞌví ra yi̱ꞌi̱ xa̱ꞌa̱ ña kasa ndivi i̱ chiño ña kuchiño saka̱ku ra ni̱vi ñoyívi yóꞌo no̱o̱ ndee̱ ña o̱n váꞌa.
’Saá chi ndiꞌi ni̱vi na ndinoꞌo kándixa yi̱ꞌi̱,
o̱n ko̱ꞌo̱n na no̱o̱ xo̱ꞌvi̱ ní na.
Ta ndiꞌi ni̱vi na o̱n xi̱in kandixa yi̱ꞌi̱ kúu ni̱vi na ndíso kua̱chi no̱o̱ Ndios,
ta xíni̱ ñóꞌó ko̱ꞌo̱n na no̱o̱ xo̱ꞌvi̱ ní na.
Saá chi ni̱‑xiin na kandixa na yi̱ꞌi̱,
ta̱a ta̱ kúu ñii la̱á Sa̱ꞌya Ndios.
Ñayóꞌo kúu xa̱ꞌa̱ ña Ndios káꞌa̱n ra ndí ni̱vi ndíso na kua̱chi no̱o̱ ra:
vará xa ki̱xaa̱ i̱ ñoyívi yóꞌo,
ta yi̱ꞌi̱ kúu Ñoꞌo̱ ndinoꞌo yéꞌe,
ta kua̱ꞌa̱ ní ni̱vi o̱n xi̱in na koni na Ñoꞌo̱ yóꞌo.
Nda̱ víka̱,
kúsii̱ ní ka̱ ini na xíni na ña naa ní,
chi kútoo ní na kéꞌé na ña o̱n váꞌa.
Ta ndiꞌi ni̱vi na kéꞌé ña o̱n váꞌa,
nayóꞌo sáa̱ ini na xíni na Ñoꞌo̱ ndinoꞌo yéꞌe,
ta ni o̱n xi̱in na kuyatin na no̱o̱ ña,
chi yíꞌví na ko̱to̱ nativi ndiꞌi ña o̱n váꞌa ke̱ꞌé na.
Ta saá ni,
ni̱vi na kéꞌé ñava̱ꞌa,
nayóꞌo ndixa kúsii̱ ini na kúyatin na no̱o̱ yóo Ñoꞌo̱ yéꞌe,
chi saá nativi káxín ndí kéꞌé na chiño va̱ꞌa kuiti xíꞌin ndee̱ Ndios ―káchí ta̱Jesús xíꞌin ta̱Nicodemo.